પરીક્ષાનો ‘ડર રાખવો’ એ આજકાલ એક ફેશન બની ગઈ છે અને મોટા ભાગે સંતાનના મસ્તિષ્કમાં આ ડરનાં બીજ માતા-પિતા જ રોપતાં હોય છે, તેઓ જેને પ્રેમ સમજે છે તે સંતાન માટે મુસીબત બની જાય છે. આધુનિક યુગની પરીક્ષા સંતાન કરતાં માતા-પિતાની વધુ હોય છે. ‘આ વર્ષે તો બાબો દસમામાં અને બેબી બારમા ધોરણમાં છે, તેથી અમારાથી કશે ફરવા નહીં જવાય!’ આ આપણા જીવનમાં સંભળાતું જાણીતું વાક્ય છે. તેઓ સંતાનની દરેક હિલચાલ પર નજર રાખતા હોય છે. બિચારાને સતત ભયના ઓથાર નીચે રાખે છે. આજથી સો વર્ષો પહેલાં વિદ્યાર્થીઓ માટે ‘ટેન્શન’ નામનો શબ્દ અસ્તિત્વમાં ન હતો, આજે તે સાર્વત્રિક બની ગયો છે.